Nõukogu otsus,

8. juuni 1998,

Ühinenud Rahvaste Organisatsiooni 10. detsembri 1982. aasta mereõiguste konventsiooni nende sätete rakendamise kokkuleppe ratifitseerimise kohta Euroopa Ühenduse poolt, mis käsitlevad piirialade kalavarude ja siirdekalade kaitset ja majandamist

(98/414/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 43 ja artikli 228 lõike 3 esimest lõiku,

võttes arvesse komisjoni ettepanekut, [1]

võttes arvesse Euroopa Parlamendi arvamust [2]

ning arvestades, et:

ühenduse pädevuses on merekalapüügi osas vastu võtta kalavarude kaitset ja majandamist käsitlevaid meetmeid ja sõlmida sidemeid kolmandate riikide ja rahvusvaheliste organisatsioonidega;

ühendus on alla kirjutanud Ühinenud Rahvaste Organisatsiooni mereõiguste konventsioonile, mis kohustab rannikuäärseid riike ja avamerepüügiga tegelevaid riike tegema koostööd piirialade kalavarude ja siirdekalade kaitsmisel ja majandamisel;

ühendus osales Ühinenud Rahvaste Organisatsiooni piirialade kalavarusid ja siirdekalu käsitleva konverentsi raames toimunud rahvusvahelistel läbirääkimistel, mis lõppesid kokkuleppe sõlmimisega, millele ühendus 27. juunil 1996. aastal alla kirjutas;

kokkuleppe eesmärk on tagada piirialade kalavarude ja siirdekalade pikaajaline kaitse ja säästlik kasutamine ning see näeb muu hulgas ette rahvusvaheliste kalastusorganisatsioonide ja kõnealuseid kalavarusid puudutava rahvusvahelise koostöö tugevdamise;

ühenduse kalurid püüavad nimetatud kalavarudest kala ja tõhus osalemine kokkuleppe rakendamise eest vastutavate piirkondlike kalastusorganisatsioonide töös on kooskõlas ühenduse huvidega;

kokkulepe on artikli 1 lõike 2 ja artiklite 38 ja 47 alusel avatud Euroopa Ühendusele ratifitseerimiseks vastavalt Ühinenud Rahvaste Organisatsiooni mereõiguste konventsiooni IX lisale;

ühendus ja liikmesriigid on kokkuleppega hõlmatud valdkondades pädevad; ühendus ja liikmesriigid peavad kokkuleppeosalisteks saama ühel ajal, et koos täita kokkuleppes sätestatud kohustusi ja jagatud pädevuse korral koos teostada selles antud õigusi selleks, et tagada kokkuleppe ühtne kohaldamine ühise kalanduspoliitika raames,

ON VASTU VÕTNUD KÄESOLEVA OTSUSE:

Artikkel 1

Käesolevaga ratifitseeritakse Euroopa Ühenduse nimel Ühinenud Rahvaste Organisatsiooni 10. detsembri 1982. aasta mereõiguste konventsiooni nende sätete rakendamise kokkuleppe, mis käsitlevad piirialade kalavarude (nii majandusvööndites kui väljaspool neid liikuvad kalad) ja siirdekalade kaitset ja majandamist.

Kokkuleppe tekst on esitatud käesoleva otsuse lisas A.

Artikkel 2

1. Nõukogu eesistuja annab ratifitseerimiskirjad ja käesoleva otsuse lisas B esitatud pädevust tõendava deklaratsiooni koos käesoleva otsuse lisas C esitatud tõlgendusdeklaratsiooniga Euroopa Ühenduse nimel hoiule Ühinenud Rahvaste Organisatsiooni peasekretärile vastavalt kokkuleppe artiklite 38, 47 ja 49 sätetele.

2. Ratifitseerimiskiri antakse hoiule ühel ajal kõigi liikmesriikide ratifitseerimiskirjadega. Samal ajal kinnitavad liikmesriigid ühenduse poolt kokkuleppe ratifitseerimisel tehtud deklaratsioone.

Artikkel 3

Kui ühendus algatab kokkuleppes sätestatud korras vaidluse lahendamise menetluse, siis esindab teda komisjon. Enne meetmete võtmist konsulteerib komisjon liikmesriikidega, võttes sealjuures arvesse kohustuslikke menetlustähtaegu.

Luxembourg, 8. juuni 1998

Nõukogu nimel

eesistuja

J. Cunningham

[1] EÜT C 367, 5.12.1996, lk 24.

[2] EÜT C 167, 2.6.1997, lk 126.

--------------------------------------------------